CELEX: 32015D1849
Language: et
Date: 2015-10-13 00:00:00
Title: Komisjoni rakendusotsus (EL) 2015/1849, 13. oktoober 2015, kahjulike organismide liitu sissetoomise ja seal leviku vastu võetavate meetmete kohta seoses teatavate Ghanast pärit köögiviljadega (teatavaks tehtud numbri C(2015) 6858 all)

15.10.2015   
            
            
               ET
            
            
               Euroopa Liidu Teataja
            
            
               L 268/33
            
         KOMISJONI RAKENDUSOTSUS (EL) 2015/1849,
   13. oktoober 2015,
   kahjulike organismide liitu sissetoomise ja seal leviku vastu võetavate meetmete kohta seoses teatavate Ghanast pärit köögiviljadega
   
      
         (teatavaks tehtud numbri C(2015) 6858 all)
      
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 16 lõike 3 kolmandat lauset,
   ning arvestades järgmist:
   
               (1)
            
            
               Liikmesriikide poolt teatavate Ghanast pärit taimede ja taimsete saaduste saadetiste suhtes tehtud taimetervise kontrollide käigus selgus, et väga paljud kõnealused taimed ja taimsed saadused olid nakatunud kahjulike organismidega, peamiselt putukatega Tephritidae (muud kui Euroopa liigid), nt Ceratitis cosyra (Walker), Thrips palmi Karny või Bemisia tabaci (Genn). Selliste Ghanast pärit saadetiste arv, mis on liidus kinni peetud kahjulike organismide esinemise tõttu, on alates 2009. aastast suurenenud. Enamasti on tegemist taimedega Capsicum L., Lagenaria Ser., Luffa Mill., Momordica L. ja Solanum L. (v.a seemned), v.a taim S. lycopersicum L. (edaspidi „kindlaksmääratud kaubad”).
            
         
               (2)
            
            
               Komisjoni poolt eelkõige 2012. ja 2015. aastal Ghanas tehtud kontrollide käigus ilmnesid eksportimisel kasutatava taimepuhtuse sertifitseerimise süsteemi puudused. Ghana pädevate asutuste kinnitustest ja meetmetest hoolimata suurenes jätkuvalt kinnipeetud saadetiste hulk.
            
         
               (3)
            
            
               Nende kontrollide tulemuste ning kinnipeetud saadetiste arvu põhjal leidis komisjon, et Ghana praegused taimekaitsemeetmed ei ole piisavad, et tagada kahjulike organismide puudumine Ghanast pärit taimede ja taimsete saaduste saadetistes või et vältida kahjulike organismide liitu sissetoomise ohtu, mis tuleneb kindlaksmääratud kaupade impordist.
            
         
               (4)
            
            
               On vaja võtta meetmeid, et käsitleda ohtu, mida kujutab endast kindlaksmääratud kaupade import liitu. Seega tuleks kindlaksmääratud kaupade sissetoomine liitu keelata.
            
         
               (5)
            
            
               Kõnealused meetmed peaksid kehtima 31. detsembrini 2016, et kõrvaldada jätkuv kahjulike organismide sissetoomise oht ja võimaldada Ghanal oma sertifitseerimissüsteemi uuendada.
            
         
               (6)
            
            
               Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Ghanast pärit taimede Capsicum L., Lagenaria Ser., Luffa Mill., Momordica L. ja Solanum L. (v.a seemned), v.a taim S. lycopersicum L. toomine liidu territooriumile tuleb keelata.
   Artikkel 2
   Artiklit 1 kohaldatakse kuni 31. detsembrini 2016.
   Artikkel 3
   Käesolev otsus on adresseeritud liikmesriikidele.
   
      Brüssel, 13. oktoober 2015
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 169, 10.7.2000, lk 1.